Sagħtejn wara li ġie ppubblikat rapport mill-Bord ta’ Governanza dwar l-opeat tal-Kunsill Lokali ta’ Ħaż-Żabbar, Quiton Scerri ħabbar ir-riżenja tiegħu mill-kariga ta’ Sindku. F’ittra mibgħuta lis-Segretarju Parlamentari għall-Gvern Lokali, huwa talbu jaċċetta r-riżenja tiegħu minn Sindku u Kunsillier tal-istess kunsill fid-dawl tad-deċiżjoni tal-Bord tal-Governanza Lokali, liema deċizjoni qal li hija skoretta u mhux ġusta. Scerri qal li se jkun qed jirriżenja mill-kariga biex ikun f’pożizzjoni aħjar biex inaddaf ismu minn kull allegazzjoni infondata u finalment jannulla din il-konklużjoni li fl-opinjoni tiegħu ttieħdet biss biex tagħmillu ħsara wara l-għażla tant b’saħħitha li biha qal li eleġih il-poplu Żabbari. Huwa żied jgħid li kien qed jieħdu din id-deċiżjoni b’mod seren u anke b’rispett lejn l-elettorat u l-Partit Laburista. Fir-rapport tiegħu dwar il-Kunsill Lokali ta’ Ħaż Żabbar, il-Bord ta’ Governanza lokali elenka diversi rregolaritajiet li nstab li twettqu jew li qed jitwettqu. Minkejja dawn in-nuqqasijiet, il-Bord ta’ Governanza qal li m’għandux il-poter li jirrakkomanda x-xoljiment tal-Kunsill Lokali f’dan il-każ, u għaldaqstant ressaq suġġeriment biex tinbidel il-liġi. Nuqqasijiet finanzjarji, recordings ta’ konverżazzjonijiet bil-moħbi, piki personali, u frame-up dwar inċident hit-and-run li ma seħħx, kienu fost in-nuqqasijiet irreġistrati mill-Bord ta’ Governanza Lokali li llum ressaq ir-rapport tiegħu, twil 18-il paġna, dwar investigazzjoni li għamel fix-xhur li għaddew fuq l-operat tal-Kunsill Lokali ta’ Ħaż Żabbar u tas-Sindku Quinton Scerri. L-investigazzjoni bdiet wara li s-Sur Mario Fava – President tas-Sezzjoni Kunsilliera tal-Partit Laburista – ġibed l-attenzjoni fuq allegati irregolaritajiet li kienu qed jitwettqu f’dan il-Kunsill. Il-Bord ta’ Governanza, presedut mill-Avukat Joe Mifsud, ikkundanna b’mod qawwi numru ta’ recordings klandestini li saru u ordna lid-Direttur tal-Kunsilli Lokali biex jgħaddi dan il-każ lill-Pulizija biex jinvestigaw lis-Sindku Quinton Scerri, lil Christopher Bonnici u lil Joseph Cassar dwar il-każ. Il-Bord sab ukoll li s-Sindku Quinton Scerri wettaq ksur ta’ Artiklu 23 tal-Kodiċi tal-Etika għar-Rappreżentanti Eletti meta f’Awwissu tas-sena li għaddiet ħoloq traċċi ta’ inċident hit-and-run- fil-konfront ta’ kunsillier kollega tiegħu.  Dan l-inċident fil-verità ma kienx seħħ. Ir-rapport tal-Bord ta’ Governanza jirreferi wkoll għal żewġ attivitajiet organizzati mill-Kunsill Lokali ta’ Ħaż Żabbar – The International Food Festival u Dine Along the Longest Table in the World. Dawn l-attivitajiet saru fl-ewwel nofs tas-sena li għaddiet, u l-bord ta’ governanza sab li dawn ma kinux konformi mal-liġi tal-Kunsilli Lokali b’mod partikolari għax dawn saru għal skop ta’ negozju għal profitt tant li nġabru flus ta’ sponsorhip u reklamar. Għaż-żewġ attivitajiet ma ġewx ippreżentati rendikonti finanzjarji u lanqas kien hemm l-approvazzjoni tal-Kunsilli Lokali. Fl-istħarriġ li għamel, il-Bord ta’ Governanza sab ukoll li l-Kunsill Lokali ta’ Ħaż Żabbar ilu ma’ jiltaqa’ erba’ xhur minħabba nuqqas ta’ quorum, b’sitt kunsilliera ma attendewx għal ħames laqgħat.  Il-Bord isostni li prima facie hemm lok sabiex il-post tagħhom ikun vakat biex jimtela minn ħaddieħor. Fost id-19-il punt elenkati fil-konklużjoni tar-rapport, il-Bord ta’ Governanza jirrakkomanda emenda għal-liġi tal-Kunsilli Lokali biex l-istess Bord ikun jista’ jirrakkomanda lill-Prim Ministru x-xoljiment ta’ Kunsill.  F’dan il-każ partikolari, minħabba kif inhi l-liġi, il-Bord m’għandux il-poter li jirrakkomanda x-xoljiment.  Barra minn hekk il-Bord jirrakkomanda li l-partiti politiċi jagħmlu skrutinju tajjeb qabel jagħżlu l-kandidati għall-elezzjonijiet.